Úradný vestník 140 E , 09/06/2005 S. 0165 - 0167



P6_TA(2004)0017 Maldivy Uznesenie Európskeho parlamentu o politickej situácii na Maldivách Európsky parlament, - so zreteľom na vyšetrujúcu misiu EÚ na Maldivách po vyhlásení výnimočného stavu; - so zreteľom na Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu (CAT), ktorú Maldivy podpísali v máji tohto roku; - so zreteľom na článok 115 odsek 5 rokovacieho poriadku, A. keďže vyhlásenie výnimočného stavu a následné hromadné zatýkania (194 ľudí vrátane 10 poslancov) sú neprimeranou reakciou orgánov na prevažne pokojnú demonštráciu; B. konštatujúc, že prezident Gayoom využíva väzenie na potlačenie parlamentnej demokracie a že v súčasnosti väzní vedenie Maldivskej demokratickej strany vrátane poslanca Dr. Mohameda Munavvara (bývalého generálneho prokurátora), poslanca Aliho Faiza, poslanca Ilyasa Husseina, poslanca Ahmeda Shafeeqa, poslanca Ahmeda Adila, poslanca Dr. Husseina Rasheeda Hassana (člena Národnej komisie pre ľudské práva), Ibrahima Hussaina Zakia (široko uznávaného diplomata a bývalého generálneho tajomníka Asociácie krajín južnej Ázie pre regionálnu spoluprácu (SAARC)), poslanca Ibrahima Ismaila, poslanca Mohammeda Naseema, poslanca Ahmeda Athifa a poslanca Gasima Ibrahima (bývalého predsedu Obchodnej komory SAARC a proreformného kandidáta na post hovorcu maldivského parlamentu); C. keďže títo verejní činitelia sú držaní v samoväzbe a sú vraj vystavovaní mučeniu: Husnoo Alsnood (právnik a člen Národnej komisie pre ľudské práva), Fathimeen Nisreen, Mohammed Niyaz, Ahmed Ibrahim Didi, Mohamed Zaki, Ibrahim Zaki, Maria Manike, Jennifer Latheef, Aminath Najeeb, Mohammed Naseem a Asad Whaeed; D. so zreteľom na najnovšiu Strategickú správu o krajine vydanú Komisiou, ktorá zahŕňa ďalej uvedené skutočnosti medzi problémy, ktoré existujú na Maldivách: "svojvoľné zatýkanie", "samoväzba", a "nedostatok nezávislého súdnictva", a ktorá uvádza, že "osobné slobody sú obmedzené"; E. keďže protest žiadal ústavnú reformu a prepustenie politických väzňov; F. keďže tomuto národu žijúcemu na malom ostrove v Indickom oceáne už 26 rokov vládne totalitný režim; G. keďže volebný systém na Maldivách trpí v dôsledku vlády jednej strany podstatnými nedostatkami a súdny systém nie je objektívny; H. keďže proces reforiem na Maldivách sa nachádza v kritickom štádiu; I. keďže prezident Gayoom navrhol zmenu ústavy, ktorá by obmedzila jeho právomoci a povolila v krajine existenciu politických strán, i keď odporcovia režimu sú voči akýmkoľvek navrhovaným zmenám veľmi skeptickí; J. keďže delegácii EÚ, ktorá navštívila ostrovy, bol odmietnutý prístup k uväzneným osobám; K. konštatujúc, že Maldivy podpísali dňa 13. marca 1991 Dohovor o právach dieťaťa (CRC), i naďalej však držia vo väzbe maloleté osoby; L. konštatujúc, že Maldivy sa dňa 31. júla 1993 prihlásili k medzinárodnému záväzku odstrániť všetky formy diskriminácie založenej na pohlaví tým, že podpísali Dohovor o odstránení všetkých foriem diskriminácie žien (CEDAW); M. keďže médiá sú ovládané prezidentom, nemajú občania Maldív v tejto atmosfére zastrašovania slobodu prejavu; N. keďže Maldivy majú s EÚ špecifický vzťah a využívajú jej rozvojovú pomoc; O. keďže obchod s Maldivami vzrástol a dovoz z Maldív do EÚ v roku 2002 dosiahol 38 miliónov eur; P. konštatujúc, že Komisia dala k dispozícii rozpočet pre spoluprácu s Maldivami vo výške 2 miliónov eur; Q. keďže Maldivy patria do skupiny najmenej rozvinutých krajín a v otázkach rozvoja sú do veľkej miery závislé na zahraničí; R. keďže EÚ neposkytuje pomoc skorumpovaným režimom, ktoré ignorujú svoje medzinárodné záväzky, ale naopak je podmienená tým, že príjemca preukáže, že sa snaží o riadnu správu vecí verejných, právny štát, dodržiavanie ľudských práv a presadzovanie reforiem; S. keďže EÚ bude v súlade s ustanoveniami o ľudských právach stanovených v dohode z Cotonou a príbuzných dohodách venovať dôkladnú pozornosť budúcemu vývoju; T. keďže prezident Gayoom v minulosti úspešne vytvoril prosperujúci turistický priemysel, na druhej strane však vytvoril niečo, čo možno označiť len ako prosperujúci rodinný podnik a politickú sieť v celej krajine; U. keďže minulý rok vycestovalo na Maldivy 106451 Talianov, 77642 Nemcov, 71440 Britov, nehovoriac o tých, ktorí tam vycestovali z ostatných členských štátov, bez toho, aby si boli vedomí toho, že maldivské orgány nedodržiavajú základné ľudské práva a že množstvo ľudí bolo držaných vo väzbe bez súdneho procesu: 1. vyzýva prezidenta Gayooma, aby ihneď odvolal výnimočný stav vyhlásený na Maldivách, zaručil svojim občanom základné ľudské práva a prepustil prodemokratických reformátorov, ktorých nechal vziať do väzby dňa 14. augusta 2004; 2. vyzýva vládu, aby pokračovala v otvorenom a dôkladnom reformnom procese, ktorý najlepšie zabezpečí stabilitu v krajine; 3. vyjadruje nádej, že sa začne sľúbený demokratizačný proces, ktorý bude viesť k politickému pluralizmu a k slobodnej voľbe vedúcich predstaviteľov krajiny; 4. vyzýva ku skorému uzatvoreniu dohody s Medzinárodným výborom Červeného kríža (MVČK) o monitorovaní väzníc; 5. vyzýva Komisiu a členské štáty, aby okamžite zastavili všetku nehumanitárnu pomoc pre Maldivy a vyhlásili okamžitý zákaz cestovania s cieľom zabrániť vstupu členov vlády a ďalších funkcionárov Maldív na územie členských štátov EÚ; 6. vyzýva EÚ a vlády členských štátov, aby zistili, kde všade v zámorí sú uložené v bankách finančné prostriedky maldivskej vlády; 7. vyzýva EÚ, aby vydala dôrazné upozornenie adresované všetkým turistom plánujúcim cestu na Maldivy o stave dodržiavania ľudských práv v tejto krajine; 8. vyzýva Komisiu, aby iniciovala začatie oficiálneho dlhodobého vzdelávacieho programu EÚ, v rámci ktorého by boli turisti pri výbere svojej cesty oboznámení s dodržiavaním ľudských práv v jednotlivých krajinách a varovaní pred tými krajinami, v ktorých dodržiavanie ľudských práv nie je v súlade s medzinárodne uznanými normami; 9. vyzýva vládu Maldív, aby umožnila delegácii EÚ stretnutie s aktivistami, ktorí demonštrovali na podporu demokracie; 10. poveruje svojho predsedu, aby postúpil toto uznesenie Komisii, Rade, generálnemu tajomníkovi OSN, Commonwealthu, vláde Spojených štátov, Svetovej organizácii cestovného ruchu, a všetkým orgánom z oblasti cestovného ruchu, cestovným kanceláriám a leteckým spoločnostiam s licenciami IATA a ATOL, vláde Indie a vládam krajín SAARC. --------------------------------------------------